প্রধানমন্ত্রীরদপ্তর
ব্রাসিলিয়ায় একাদশ ব্রিকস শীর্ষ সম্মেলনের পূর্ণাঙ্গ অধিবেশনে প্রধানমন্ত্রীর বক্তব্যের অনুবাদ
নয়াদিল্লি, ১৫ নভেম্বর, ২০১৯
রাষ্ট্রপতি বোলসেনারো,
রাষ্ট্রপতি পুতিন,
রাষ্ট্রপতি শি এবং
রাষ্ট্রপতি রামাফোসা
একাদশ ব্রিকস্ শিখর সম্মেলন উপলক্ষে বন্ধু দেশ ব্রাজিলের এই সুন্দর রাজধানীতে উপস্থিত হতে পেরে আমি অত্যন্ত আনন্দিত। এই শিখর সম্মেলনের সুন্দর আয়োজন এবং উষ্ণ অভ্যর্থনার জন্য আমি আমার বন্ধু রাষ্ট্রপতি বলসোনারো-কে আন্তরিক ধন্যবাদ জানাই।
মাননীয়,
এবারের শিখর সম্মেলনের মূল ভাবনা – “এক উদ্ভাবনমূলক ভবিষ্যতের জন্য অর্থনৈতিক উন্নয়ন”, বর্তমান পরিস্থিতিতে যথাযথ। উন্নয়নের জন্য উদ্ভাবন মূল কেন্দ্রবিন্দু হয়ে উঠেছে। তাই, ব্রিকস্ গোষ্ঠীভুক্ত দেশগুলির মধ্যে সহযোগিতা আরও মজবুত করতে হবে। আগামী দিনেও ব্রাজিলের এই উদ্যোগকে সঙ্গে নিয়ে আমাদের একযোগে কাজ করতে হবে।
মহামহিমগণ,
১০ বছর আগে চরম অর্থনৈতিক সঙ্কটের মধ্যে ব্রিকস্ – এর সূচনা হয়েছিল। ২০০৯ সাল থেকে শুরু হওয়া এই ব্রিক্স নানা উল্লেখযোগ্য পথ পেরিয়ে এসেছে। বর্তমানে বিশ্ব অর্থনীতির মূল চালিকাশক্তি হয়ে উঠেছে ব্রিকস্ দেশগুলি। পাশাপাশি, আমরা শান্তি ও সমৃদ্ধিপূর্ণ বিশ্ব গড়ার ক্ষেত্রে অন্যতম মূল স্তম্ভ হয়ে উঠেছি।
মাননীয়,
আগামী ১০ বছরের জন্য ব্রিকস্ – এর লক্ষ্য স্থির করতে হবে আমাদের। পারস্পরিক বাণিজ্য ও বিনিয়োগের দিকে বিশেষ দৃষ্টি দিতে হবে। বিশ্ব বাণিজ্যের মাত্র ১৫ শতাংশই ব্রিকস্ দেশগুলির পরস্পরের মধ্যে হয়ে থাকে। বিশ্বের জনসংখ্যার ৪০ শতাংশ যেখানে এই ব্রিকস্ দেশগুলিতে বসবাস করেন, সেখানে এই বাণিজ্যের পরিমাণ খুবই কম। সেদিকে বিশেষ দৃষ্টি দেওয়ার পাশাপাশি, আন্তঃব্রিকস্, বাণিজ্য ব্যয় কমানোও বিশেষ গুরুত্বপূর্ণ।
মাননীয়
আমি অত্যন্ত আনন্দিত যে, ব্রাজিলের নেতৃত্বে আমরা বিজ্ঞান, প্রযুক্তি, উদ্ভাবন এবং ডিজিটাল অর্থনীতিতে আমরা বিশেষ জোর দিয়েছি। তৈরি হয়েছে আই – ব্রিকস্ নেটওয়ার্ক। ব্রিকস্, স্টার্টআপ চ্যালেঞ্জ ও হ্যাকাথনও বিশেষ গুরুত্বপূর্ণ হয়ে উঠেছে। ভারত ব্রিকস্, ডিজিটাল স্বাস্থ্য শিখর সম্মেলনের আয়োজন করবে। আমরা ইতিমধ্যেই সুস্থ জীবনযাপনের জন্য ফিট ইন্ডিয়া প্রচারাভিযান শুরু করেছি। আমি স্বাস্থ্য ক্ষেত্রে ব্রিকস্ দেশগুলির মধ্যে আরও যোগাযোগ বাড়াতে আগ্রহী। এই বিষয়ে একটি সমঝোতাপত্র স্বাক্ষরের আম্বেদন জানাই।
মাননীয়,
ব্রিকস্ মহিলা বাণিজ্য জোট গঠনের জন্য আমি সকল সদস্যদের ধন্যবাদ জানাই। বিশেষ ধন্যবাদ রাষ্ট্রপতি পুতিনকে। ভারতে গত পাঁচ বছরে সবক্ষেত্রেই মহিলাদের অংশগ্রহণ বেড়েছে।
মাননীয়,
আমাদের দেশগুলি সবরকম পরিবেশের মধ্যেই অবস্থিত। বন্যা বা খরাপ্রবণ, তুষারে ঢাকা বা মরু অঞ্চল এবং ভূমিকম্প প্রবণ – সবরকম প্রাকৃতিক অসুবিধারই সম্মুখীন হতে হয় আমাদের। স্বচ্ছ জল ব্যবস্থাপনা অন্যতম চ্যালেঞ্জ। আমি ভারতে প্রথম ব্রিকস্ জল মন্ত্রীদের বৈঠকের প্রস্তাব দিচ্ছি।
মাননীয়,
আন্তর্জাতিক বাণিজ্য বর্তমানে প্রধান সমস্যা হয়ে দাঁড়িয়েছে। আমাদের একটি যৌথ নীতি গ্রহণ করতে হবে, যাতে অর্থনৈতিক পরিস্থিতির উন্নতি ঘটানো সম্ভব হয়।
মাননীয়,
আমাদের উন্নয়ন ও শান্তির জন্য সবচেয়ে বড় আশঙ্কা হয়ে দাঁড়িয়েছে সন্ত্রাসবাদ। ১০ বছরে প্রায় ২৫ লক্ষ মানুষ সন্ত্রাসের শিকার। এর ফলে, ১ ট্রিলিয়ন ডলারেরও বেশি আর্থিক ক্ষতি হয়েছে। সন্ত্রাস, মাদক চোরাচালান, আন্তঃসীমান্ত পাচার বন্ধের জন্য আমাদের বিশেষ নজর দিতে হবে।
মাননীয়,
মানুষে মানুষে যোগাযোগ বাড়লে আমাদের অংশীদারিত্বও বৃদ্ধি পাবে। আমি ব্রিকস্ গোষ্ঠীভুক্ত দেশগুলির মধ্যে যুব শিখর সম্মেলন আয়োজনের পরামর্শ দিচ্ছি। ভারতে প্রতি বছর ব্রিকস্ দেশগুলির পড়ুয়াদের জন্য ইন্টার্নশিপ ও ফেলোশিপ – এর ব্যবস্থা করা হবে। চলচ্চিত্রও আমাদের মধ্যে অন্যতম যোগাযোগের মাধ্যম হয়ে উঠতে পারে। ভারতে সবচেয়ে বেশি বিভিন্ন ভাষার চলচ্চিত্র নির্মাণ করা হয়। ভারতীয়দের জন্য ব্রাজিলে ভিসা মুক্ত প্রবেশের যে ঘোষণা রাষ্ট্রপতি বলসোনারো করেছেন, আমি তা স্বাগত জানাই।
মাননীয়,
সবশেষে, আমি রাষ্ট্রপতি বোলসেনারো-কে এই শিখর সম্মেলন আয়োজনের উপর আবারও ধন্যবাদ জানাই। আমি আগামী দিনগুলির জন্য ব্রিকস্ গোষ্ঠীভুক্ত রাষ্ট্রপতিদের অভিনন্দন জানাই। আপনাদের সঙ্গে ভারতের পূর্ণ সহযোগিতা রয়েছে। অসংখ্য ধন্যবাদ।
প্রধানমন্ত্রীর মূল ভাষণটি হিন্দিতে ছিল
PG/PM/SB
(Visitor Counter : 50